"Kui Hispaania homme võidab, oleme esmaspäeval suletud," teatab silt Tarifa laste vabaaja keskuse uksel. Selge pilt. Palju neid lapsi sellisel päeval keskusesse toodud olekski, kui pidu  koidikuni kestis, eriti võttes arvesse, et hispaanlased tassivad oma lapsi muretult kaasas ükskõik millisele üritusele, kellaajast hoolimata. Meie oma jõudis siiski hommikul suvelaagrisse ja naasis lõunaks, põskedel punase-kollase triibud ja kaasas paberist lipp kirjaga "campeones del mundo" (maailmameistrid)..